Ֆյուրստենֆելդ

Ֆյուրստենֆելդ (, հունգարերեն` Fölöstöm), քաղաք Ավստրիայի հարավում, դաշնային Շտիրիա  երկրամասի Հարտբերգ-Ֆյուրստենֆելդ շրջանում, Ֆայշտրից գետի հովտում, Հունգարիայի հետ պետական սահմանից 20 և ավստրիական մերձակա ամենախոշոր քաղաքից՝ Գրացից 67 կիլոմետր հեռավորության վրա: Մինչև 2013 թվականին տեղի ունեցած վարչատարածքային բարեփոխումը, երբ Ֆյուրստենֆելդի ու Հարտբերգի շրջանները միավորվել են, եղել է շրջանի վարչական կենտրոն: Ներկայումս թեև նորակազմ շրջանի վարչական կենտրոնը չէ, սակայն դարձյալ մնում է նրա ամենախոշոր բնակավայրը (2019 թվականի հունվարի 1-ի տվյալներով բնակչության թվաքանակը եղել է 8.625): 2015 թվականին, Շտիրիայի համայնքների կառուցվածքային բարեփոխումների ծրագրի համաձայն, Ֆյուրստենֆելդին են միացվել մերձակա Ալտենմարկետ և Ուբերբախ բնակավայրերը.: Քաղաքում ու նրա շրջակայքում հանքային տաք աղբյուրների և դրանց հիման վրա գործող առողջարանների ու SPA-ների առատությունը նկատի առնելով՝ Ֆյուրստենֆելդը հաճախ անվանում են Շտիրիայի թերմալ մայրաքաղաք:

Պատմություն 
Ֆյուրստենֆելդը հիմնադրվել է մոտավորապես 1170 թվականին՝ որպես սահմանամերձ ամրացված բնակավայր: Միջին դարերում վերածվել է առևտրային աշխույժ կենտրոնի, բայց նաև բազմիցս ենթարկվել է հունգարացիների հարձակումներին, ավերվել, հրի ու սրի մատնվել: 1533 թվականին քաղաքային պարիսպը վերակառուցվել է, նորացվել, 1550-ական թվականներին, իտալացի մասնագետ Դոմենիկո դելլ՛Ալիոյի պատրաստած նախագծերի հիման վրա, ավելացվել են նոր ամրություններ: 1815-ից 1848 թվականներին քաղաքը ծաղկում է ապրել, բնակչության թիվը գրեթե կրկնապատկվել է: Մարդկանց աշխատանքով հիմնականում ապահովել է դեռևս 1776 թվականին հիմնադրված ծխախոտի ֆաբրիկան, որը իր տեսակի մեջ հնագույնն էր Ավստրիայում և շուրջ երկու հարյուրամյակ գործելուց հետո՝ 2005 թվականին փակվել է:

Ֆյուրստենֆելդը վերջին անգամ ավերվել է Երկրորդ համաշխարհային պատերազմի տարիներին և հատկապես 1945 թվականի ապրիլին, երբ խորհրդային զորքերը գրոհով գրավել են այն:

Տեսարժան վայրեր
Չնայած բազմիցս տեղի ունեցած ավերածություններին՝ Ֆյուրստենֆելդի պատմամշակութային հուշարձանների մի մասը պահպանվել է: Հիշատակության են արժանի քաղաքային պարսպի մնացորդները, երեք զորանոցները, քաղաքային դարպասը, 12-րդ դարի (Ավստրիայում հնագույնը համարվող) ամրոցի հիմքի վրա 1772 - 1774 թվականներին բարոկկո ոճով կառուցված թեմական եկեղեցին, նախկին ավգուստինյան վանքը (1365 - 1368), որ ներկայումս ծառայում է որպես քաղաքապետարան, իշխանական հին ամրոցը, որ 1776 թվականին վերածվել է ծխախոտի ֆաբրիկայի...

Պատկերասրահ

Տնտեսություն
Ֆյուրստենֆելդի աշխատունակ բնակչության մեծ մասը՝ 53 տոկոսը զբաղված է սպասարկման ոլորտում; Քաղաքում գործում են նաև ոչ մեծ ձեռնարկություններ, որոնք արտադրում են էլեկտրոնային սարքերի մասեր, ծխախոտի թուղթ, պլաստմասսաներ, լամպեր, կոմպրեսորներ, պողպատե շինվածքներ:

Գործընկեր քաղաքներ 
Ֆյուրստենֆելդը գործընկերային հարաբերություններ է հաստատել հետևյալ քաղաքների հետ.
 , Ցուգ
 , Քյորմենդ
 , Վիշեու դե Սուս
 , Այնդլինգ

Գրականություն 
 Gerhard Pferschy (Hrsg.): Fürstenfeld. Die Stadtgeschichte. Fürstenfeld 2000.

Ծանոթագրություններ

Արտաքին հղումներ 

 Քաղաքի կայքէջը
 Stadtteile, Stadtplan Fürstenfeld
 Fürstenfeld auf 24cities.eu, Kompetenzzentrum Steirisches Thermenland-Oststeiermark

Ավստրիայի բնակավայրեր
Ավստրիայի քաղաքներ
Ավստրիայի աշխարհագրություն
Ավստրիայի պատմություն